Document ID: 32009D0163

DECIZIA COMISIEI
din 26 februarie 2009
de modificare a Deciziei 1999/217/CE cu privire la registrul substanțelor aromatizante folosite în sau pe produsele alimentare
[notificată cu numărul C(2009) 1222]
(Text cu relevanță pentru SEE)
(2009/163/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2232/96 al Parlamentului European și al Consiliului din 28 octombrie 1996 de stabilire a unei proceduri comunitare pentru substanțele aromatizante utilizate sau destinate utilizării în sau pe produsele alimentare (1), în special articolul 3 alineatul (2),
întrucât:
(1)
Regulamentul (CE) nr. 2232/96 prevede procedura de stabilire a normelor cu privire la substanțele aromatizante utilizate sau destinate să fie utilizate în produsele alimentare. Regulamentul prevede adoptarea unui registru al substanțelor aromatizante („registrul”), în urma notificării de către statele membre a unei liste a substanțelor aromatizante care pot fi utilizate în sau pe produsele alimentare comercializate pe teritoriul lor și pe baza analizării de către Comisie a notificării respective.
(2)
În plus, Regulamentul (CE) nr. 2232/96 prevede un program de evaluare a substanțelor aromatizante incluse în registru („programul de evaluare”) pentru a se verifica dacă substanțele respective respectă criteriile generale de utilizare prezentate în anexa la regulamentul menționat anterior. Regulamentul (CE) nr. 2232/96 prevede că persoanele responsabile de introducerea pe piață a substanțelor aromatizante trebuie să transmită Comisiei datele necesare pentru evaluarea acestora. De asemenea, regulamentul menționat anterior prevede că, după finalizarea programului de evaluare, urmează să se adopte lista substanțelor aromatizante a căror utilizare va fi autorizată, cu excluderea celorlalte.
(3)
În temeiul Regulamentului (CE) nr. 2232/96, Comisia a adoptat, prin Decizia 1999/217/CE (2), un registru al substanțelor aromatizante folosite în sau pe produsele alimentare.
(4)
Regulamentul (CE) nr. 1565/2000 al Comisiei din 18 iulie 2000 de stabilire a măsurilor necesare pentru adoptarea unui program de evaluare în conformitate cu Regulamentul (CE) nr. 2232/96 al Parlamentului European și al Consiliului (3) prevede că persoana responsabilă de introducerea pe piață a unor substanțe aromatizante incluse în registru trebuie să furnizeze anumite informații pentru a permite evaluarea substanțelor respective.
(5)
În ceea ce privește 148 de substanțe, nu a fost prezentată nicio informație și Comisia nu a fost înștiințată despre nicio intenție de prezentare în continuare a vreunei informații. Prin urmare, aceste substanțe nu pot fi evaluate din punct de vedere al conformității lor cu criteriile generale de utilizare a substanțelor aromatizante prevăzute în Regulamentul (CE) nr. 2232/96. Prin urmare, este necesară eliminarea din registru a acestor substanțe.
(6)
În aplicarea Regulamentului (CE) nr. 2232/96 și a Recomandării 98/282/CE a Comisiei din 21 aprilie 1998 cu privire la modalitățile în care statele membre și statele semnatare ale Acordului privind Spațiul Economic European ar trebui să protejeze proprietatea intelectuală cu privire la dezvoltarea și fabricarea substanțelor aromatizante menționate în Regulamentul (CE) nr. 2232/96 al Parlamentului European și al Consiliului (4), statele membre autoare ale notificărilor au solicitat ca un număr de substanțe să fie înregistrate într-un mod care să protejeze drepturile de proprietate intelectuală ale producătorului.
(7)
Protecția acestor substanțe, enumerate în partea B din registru, se limitează la un termen de maximum cinci ani de la data primirii notificării. În prezent, termenul menționat a expirat pentru cele 4 substanțe rămase care ar trebui, în consecință, să fie transferate în partea A din registru.
(8)
Prin urmare, Decizia 1999/217/CE ar trebui modificată în consecință.
(9)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 1999/217/CE se modifică în conformitate cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 26 februarie 2009.

Labels: 12
0
17